ТАНИЛЦУУЛГА

 “Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журам” батлах Эрүүл мэндийн сайд, Сангийн сайдын хамтарсан тушаалын төсөл

 Эрүүл мэндийн тухай хуулийн 2020 оны 8 дугаар сарын 28-ны өдрийн өөрчлөлтөөр 24 дүгээр зүйлийн 24.2 дахь хэсэгт “Энэ хуулийн 24.6.3[[1]](#footnote-1), 24.6.4[[2]](#footnote-2)-т заасан эрүүл мэндийн тусламж, үйлчилгээний багц, тоо хэмжээ, чанарын шалгуур үзүүлэлт, төлбөрийн хэмжээ, санхүүжүүлэх болон хяналт тавих журмыг холбогдох хууль тогтоомжид нийцүүлэн эрүүл мэндийн болон санхүү, төсвийн асуудал эрхэлсэн Засгийн газрын гишүүн хамтран батална” гэж заасан.

 Уг хуулийн зохицуулалттай уялдан Монгол Улсын Их Хурлын 2024 оны 01 дүгээр сарын 12-ны чуулганы хуралдаанаар батлагдсан Нийгмийн эрүүл мэндийн тусламж, үйлчилгээний тухай хуулийн 19 дүгээр зүйлийн 19.5 дахь хэсэгт “Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмыг эрүүл мэндийн болон санхүү, төсвийн асуудал эрхэлсэн Засгийн газрын гишүүн хамтран батална.” гэж заасан.

 Дээрх хуулийн зохицуулалтуудын дагуу хамтарсан тушаалын төслийг Дэлхийн Эрүүл Мэндийн Байгууллага (ДЭМБ) болон бусад олон улсад хүлээн зөвшөөрөгдсөн арга аргачлал, Монгол Улсад хүчин төгөлдөр мөрдөгдөж буй холбогдох хууль, эрхзүйн актууд дээр үндэслэн боловсруулав.

 Нийгмийн эрүүл мэнд гэж Нийгмийн эрүүл мэндийн тусламж, үйлчилгээний тухай хууль болон ДЭМБ-ын тодорхойлсноор хүн, байгаль, нийгмийн зохицлыг хангаснаар хүн амын эрүүл мэндийг хамгаалах, дэмжих, өвчин эмгэгээс урьдчилан сэргийлэх, эрүүл, аюулгүй амьдрах орчин бүрдүүлэх чиглэлээр хувь хүн, хамт олон, байгууллага, салбар хоорондын зохицуулалттай, судалгааны үр дүн, нотолгоонд суурилсан нийтээр хэрэгжүүлэх цогц арга хэмжээг хэлдэг. Өөрөөр хэлбэл нийгмийн эрүүл мэндийн асуудал нь салбар дундын хамтын цогц үйл ажиллагаанд үндэслэсэн өргөн хүрээний ойлголт юм.

 Нийгмийн эрүүл мэндийн тусламж, үйлчилгээний тухай хуулийн 5 дугаар зүйлийн 5.1 дэх хэсэгт зааснаар нийгмийн эрүүл мэндийн тусламж, үйлчилгээ нь халдварт болон халдварт бус өвчний хяналт, орчны эрүүл мэнд, хөдөлмөрийн эрүүл мэнд, хүнсний аюулгүй байдал, шим судлал, нийгэм, сэтгэц-зан үйл, нөхөн үржихүйн эрүүл мэнд, нийгмийн эрүүл мэндийн лаборатори, нийгмийн эрүүл мэндийн ноцтой байдлын хариу арга хэмжээ гэсэн үндсэн 8 төрөлтэй байхаар тусгасан.

 ДЭМБ-ын зөвлөмж, гарын авлагын дагуу нийгмийн эрүүл мэнд нь “нийгмийн эрүүл мэндийн тандалт, судалгаа”, “нийгмийн эрүүл мэндийн ноцтой байдлын удирдлага”, “нийгмийн эрүүл мэндийн удирдлага”, “нийгмийн эрүүл мэндийн салбар хоорондын төлөвлөлт, санхүүжилт, менежмент”, “эрүүл мэндийг хамгаалах”, “өвчнөөс урьдчилан сэргийлэх, эрт илрүүлэх”, “эрүүл мэндийг дэмжих”, “олон нийтийн дэмжлэг, оролцоо”, “нийгмийн эрүүл мэндийн хүний нөөцийн хөгжил”, “эрүүл мэндийн үйлчилгээний чанар, тэгш байдал”, “нийгмийн эрүүл мэндийн судалгаа, мэдлэгийн менежмент”, “эрүүл мэндийн бүтээгдэхүүн, дагалдах хэрэгсэл, тоног төхөөрөмж, технологийн хүртээмж” гэсэн үндсэн 12 чиг үүргийг хамруулан авч үзэхээр тодорхойлсон.

 Нийгмийн эрүүл мэндийн тусламж, үйлчилгээний багцыг санхүүжүүлэх төлбөрийн арга, хяналт тавих харилцааг ДЭМБ-аас гаргасан холбогдох зөвлөмж, гарын авлагууд, Монгол улсын онцлог, өнөөгийн нөхцөл байдалд үндэслэн боловсруулалт хийсэн.

 Журмын төслийг эдгээр нийгмийн эрүүл мэндийн тусламж, үйлчилгээний төрөл болон үндсэн чиг үүргүүд, хүлээн зөвшөөрөгдсөн төлбөрийн аргад үндэслэн Монгол Улсын газар нутаг, хүн амын зан үйл, нийгмийн соёлын онцлогтой уялдуулан Захиргааны ерөнхий хуулийн дагуу холбогдох саналыг авч байна.

ЭРҮҮЛ МЭНДИЙН ЯАМ

Төсөл

# ЭРҮҮЛ МЭНДИЙН САЙД, САНГИЙН САЙДЫН ХАМТАРСАН ТУШААЛ

|  |  |  |  |  |
| --- | --- | --- | --- | --- |
| 2024 оны ...... дүгээр сарын ......-ны өдөр |  | Дугаар ...... /........ |  | Улаанбаатархот |

Журам батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Эрүүл мэндийн тухай хуулийн 24 дүгээр зүйлийн 24.2 дахь хэсэг, Нийгмийн эрүүл мэндийн тусламж, үйлчилгээний тухай хуулийн 19 дүгээр зүйлийн 19.5 дахь хэсгийг тус тус үндэслэн ТУШААХ нь:

1. “Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журам”-ыг хавсралтаар баталсугай.
2. Нийгмийн эрүүл мэндийн тусламж, үйлчилгээг харьяалах орон нутгийн түвшинд зохион байгуулж, хэрэгжүүлэх, мэргэжил, арга зүйгээр дэмжиж ажиллахыг аймаг, нийслэлийн эрүүл мэндийн газар, нийгмийн эрүүл мэндийн төв, бүх шатлалын эрүүл мэндийн байгууллагын дарга, захирал нарт үүрэг болгосугай.
3. Журмын хэрэгжилтийг үндэсний түвшинд хангаж, зохион байгуулж ажиллахыг Эрүүл мэндийн яамны Нийгмийн эрүүл мэндийн бодлогын газрын дарга /Л.Баттөр/, Нийгмийн эрүүл мэндийн асуудал хариуцсан үндэсний төвийн (CDC) захирал /................./, Эрүүл мэндийн даатгалын ерөнхий газрын дарга /......................./, Эрүүл мэндийн хөгжлийн төвийн захирал /Б.Нарантуяа/, нийгмийн эрүүл мэндийн тусламж, үйлчилгээний багцыг хэрэгжүүлэхэд шаардагдах санхүүжилтийг нарийвчилсан тооцоолол, судалгаанд үндэслэн шийдвэрлэж ажиллахыг Сангийн яамны Бодлого, төлөвлөлтийн газрын дарга /М.Санжаадорж/, Эрүүл мэндийн яамны Санхүү, эдийн засгийн бодлогын газрын дарга /Л.Лувсан/ нарт тус тус үүрэг болгосугай.
4. Тушаалын хэрэгжилтэд хяналт тавьж ажиллахыг Эрүүл мэндийн яамны төрийн нарийн бичгийн дарга /Д.Очирбат/-д даалгасугай.
5. Энэхүү тушаалыг 2025 оны 1 дүгээр сарын 01-ний өдрөөс эхлэн мөрдсүгэй.

|  |  |  |  |  |
| --- | --- | --- | --- | --- |
|  | ЭРҮҮЛ МЭНДИЙН САЙДТ.МӨНХСАЙХАН |  | САНГИЙНСАЙДБ.ЖАВХЛАН |  |

Эрүүл мэндийн сайд, Сангийн сайдын 2024 оны ..... /...... дугаар хамтарсан тушаалын хавсралт

# НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ БАГЦ, ТӨЛБӨРИЙН ХЭМЖЭЭ, САНХҮҮЖҮҮЛЭХ, ТӨЛБӨРТЭЙ ТУСЛАМЖ, ҮЙЛЧИЛГЭЭНИЙ ТӨРӨЛ, ОРЛОГО, ХАНДИВ ТУСЛАМЖИЙГ ЗАРЦУУЛАХ ЖУРАМ

**Нэг. Нийтлэг үндэслэл**

1. Нийгмийн эрүүл мэндийн тусламж, үйлчилгээний багц, хэрэгжих түвшнийг тодорхойлох, тэдгээрийг санхүүжүүлэх эх үүсвэр, төлбөрийн аргыг тогтоох, зарцуулах, орлого, хандив тусламжийг нэмэгдүүлэх, хэрэгжилтийг хангах, хяналт тавихад энэхүү журмыг баримтална.
2. Нийгмийн эрүүл мэндийн тусламж, үйлчилгээ гэж Эрүүл мэндийн тухай хуулийн 13.2 дахь хэсэгт заасныг хэлнэ.
3. Нийгмийн эрүүл мэндийн тусламж, үйлчилгээний багц гэдэг нь Нийгмийн эрүүл мэндийн тусламж, үйлчилгээний тухай хуулийн 5.1 дэх хэсэгт заасан төрлийн дагуу тус хуулийн 3.1.3, 3.1.4, 3.1.5 дахь заалтыг үндэслэн боловсруулсан нийгмийн эрүүл мэндийн тусламж, үйлчилгээг хэлнэ.
4. Нийгмийн эрүүл мэнд нь хүн, байгаль, нийгмийн зохицлыг хангаж хүн амын эрүүл мэндийг хамгаалах, дэмжих, өвчин эмгэгээс урьдчилан сэргийлэх, эрүүл, аюулгүй амьдрах орчин бүрдүүлэх чиглэлээр хувь хүн, хамт олон, байгууллага, салбар хоорондын зохицуулалттай, судалгааны үр дүн, нотолгоонд суурилсан нийтээр хэрэгжүүлэх цогц арга хэмжээ тул нийгмийн эрүүл мэндийн тусламж, үйлчилгээг хэрэгжүүлэхдээ энэхүү журам болон эрүүл мэндийн салбарын багц хуулиуд[[3]](#footnote-3), боловсролын тухай багц хуулиуд[[4]](#footnote-4), Гэр бүлийн тухай, Ахмад настны тухай, Хүүхдийн эрхийн тухай, Гэр бүлийн хүчирхийлэлтэй тэмцэх тухай, Байгаль орчныг хамгаалах тухай, Агаарын тухай, Хөрс хамгаалах, цөлжилтөөс сэргийлэх тухай, Нялх, балчир хүүхдийн хүнсний тухай, Хүнсний тухай, Замын хөдөлгөөний аюулгүй байдлын тухай, Хөдөлмөрийн аюулгүй байдал, эрүүл ахуйн тухай, Хүнсний бүтээгдэхүүний аюулгүй байдлыг хангах тухай, Гаалийн тухай, Тусгай сангийн тухай хууль, бусад холбогдох хүчин төгөлдөр хууль тогтоомж, дүрэм, журмыг дагаж мөрдөнө.

**Хоёр. Нийгмийн эрүүл мэндийн тусламж, үйлчилгээний багц**

1. Нийгмийн эрүүл мэндийн тусламж, үйлчилгээний үндсэн болон дэд багцууд, түүнд хамаарах тусламж, үйлчилгээний хэрэгжилтийг хангах эрүүл мэндийн байгууллагууд, тэдгээрийн түвшин, салбар дундын хамтын ажиллагаа, олон улсын болон иргэний нийгмийн байгууллагын оролцооны хүрээг энэхүү журмын нэгдүгээр хавсралтад зааснаар тодорхойлно.
2. Нийгмийн эрүүл мэндийн тусламж, үйлчилгээний багц нь дараах үндсэн багцуудаас бүрдэнэ:
	1. **Нийгмийн эрүүл мэндийн мэдээллийн менежмент** буюу эрүүл мэндийн салбарын өвчлөл, нас баралтын мэдээлэл болон бусад салбарын холбогдох мэдээллийг ашиглах, боловсруулах, нийгмийн эрүүл мэндийн хүрээнд зайлшгүй шаардлагатай тандалт, судалгаа хийх, нийгмийн эрүүл мэндийн мэдлэгийн менежментийг бэхжүүлэх байдлаар нотолгоонд суурилсан өгөгдөл, мэдээлэл, судалгааны нэгдсэн сан бүрдүүлж нийгмийн эрүүл мэндийн тэргүүлэх чиглэлийг тодорхойлж, хүн амын хэрэгцээнд нийцсэн нийгмийн эрүүл мэндийн тусламж, үйлчилгээг төлөвлөж, хэрэгжилтийг хангах зорилготой багц,
	2. **Өвчний хяналт, сэргийлэлт** буюу хүний эрүүл мэндэд сөргөөр нөлөөлж буй эрсдэлт хүчин зүйлсээс урьдчилан сэргийлэх (анхдагч урьдчилан сэргийлэлт: дархлаажуулалт, эрүүл, зөв хооллолт, дасгал хөдөлгөөн хийх гэх мэт), нэгэнт өвчин үүссэн бол эрт үед нь оношлох, хүндрэлээс сэргийлэх (хоёрдогч урьдчилан сэргийлэлт: эрт илрүүлгийн үзлэгт хамруулах, үр дүнтэй хянах гэх мэт), хожуу оношлогдсон тохиолдолд өвчний явцыг удаашруулах (гуравдагч урьдчилан сэргийлэлт: сэргээн засах, хөнгөвчлөх гэх мэт) зорилготой багц,
	3. **Эрүүл мэндийг хамгаалах** буюу хүний эрүүл мэндэд сөргөөр нөлөөлж болохуйц орчин, хөдөлмөр, хүнс, замын хөдөлгөөний аюулгүй байдал, уур амьсгалын өөрчлөлт, эрүүл мэндийн ноцтой байдлын бэлэн байдлыг хангах зохицуулалт хийж эрсдэлүүдийг устгах эсвэл бууруулах байдлаар эрүүл мэндийг хамгаалах зорилготой багц,
	4. **Эрүүл мэндийг дэмжих** буюу хувь хүн болон хүн амын эрүүл мэнд, сайн сайхан байдлыг нэмэгдүүлэхэд чиглэсэн мэдлэг, дадал, хандлагыг бий болгох, тэднийг дэмжсэн орчин бүрдүүлэх, хүний эрүүл мэндэд нөлөөлж буй эрүүл мэндийг тодорхойлогч хүчин зүйлс (боловсрол, хоол хүнс, орон байр, орлого, барилга байгууламж, тогтвортой экосистем, хууль эрх зүй, тэгш байдал гм)-ийг хянаж, сайжруулснаар хүн амын эрүүл мэндийг дэмжих зорилготой багц,
	5. **Нийгмийн эрүүл мэндийн тогтолцоо болон тусламж, үйлчилгээг дэмжигч хүчин зүйлс** буюу нийгмийн эрүүл мэндийн тусламж, үйлчилгээний багцуудыг үр дүнтэй хэрэгжүүлэхэд зайлшгүй шаардлагатай хууль, эрхзүйн орчныг бүрдүүлэх, оновчтой бүтэц, зохион байгуулалт бий болгох, салбарын болон салбар хоорондын уялдааг сайжруулах, олон нийт, иргэний нийгмийн байгууллагын оролцоог хангах, хүний нөөцийн чадавхыг бэхжүүлэх, дэд бүтэц, эм, эмнэлгийн хэрэгсэл, урвалж оношлуурын зохистой нөөцийг бүрдүүлэх, санхүүгийн хуваарилалтыг шийдвэрлэх төлбөрийн аргыг тодорхойлох, эх үүсвэрийг бүрдүүлэх, түвшин бүрд болон салбар, салбар хоорондын хяналт, үнэлгээний тогтолцоог сайжруулах үйл ажиллагааг цогцоор хэрэгжүүлэх багц.

**Гурав. Нийгмийн эрүүл мэндийн тусламж, үйлчилгээний багцыг хэрэгжүүлэх зарчим, хэрэгжилтийг хангах түвшин болон уялдаа холбоо**

1. Нийгмийн эрүүл мэндийн тусламж, үйлчилгээний багцыг хэрэгжүүлэхдээ дараах зарчмыг баримтална. Үүнд:
2. Эрүүл мэндийн байгууллагууд нийгмийн эрүүл мэндийн тусламж, үйлчилгээний багцыг хэрэгжүүлэхдээ нийгмийн эрүүл мэндийн тусламж, үйлчилгээний тухай хуулийн 12 дугаар зүйлд заасан чиг үүргийг мөрдлөг болгоно.
3. Нийгмийн эрүүл мэндийн тусламж, үйлчилгээний багцуудыг салбар дундын хамтын ажиллагаанд тулгуурлан бусад салбарын үзүүлж буй нийгмийн эрүүл мэндийн тусламж, үйлчилгээтэй уялдуулан хэрэгжүүлнэ.
4. Нийгмийн эрүүл мэндийн тусламж, үйлчилгээний төлөвлөлт, хэрэгжилт, хяналт-шинжилгээ, үнэлгээнд иргэд, олон нийт, иргэний нийгмийн байгууллагын оролцоог Нийгмийн эрүүл мэндийн тусламж, үйлчилгээний тухай хуулийн 15 дугаар зүйлд заасны дагуу хангана.
5. Анхан шатлалын эрүүл мэндийн байгууллага буюу өрх, сум, тосгоны эрүүл мэндийн төвийн үзүүлэх нийгмийн эрүүл мэндийн тусламж, үйлчилгээг эрүүл мэндийн асуудал эрхэлсэн Засгийн газрын гишүүний баталсан өрх, сум, тосгоны эрүүл мэндийн төвд үзүүлэх тусламж, үйлчилгээний жагсаалтын бүрэлдэхүүн хэсэгт нарийвчлан тусгаж, нэгдсэн байдлаар хэрэгжүүлнэ.
6. Лавлагаа шатлалын эрүүл мэндийн байгууллага буюу аймаг, дүүргийн нэгдсэн эмнэлэг, өмчийн бүх хэлбэрийн бусад нэгдсэн эмнэлгийн үзүүлэх нийгмийн эрүүл мэндийн тусламж, үйлчилгээг эрүүл мэндийн асуудал эрхэлсэн Засгийн газрын гишүүний баталсан эмнэлгийн мэргэшсэн тусламж, үйлчилгээ үзүүлэх эрүүл мэндийн байгууллагын тусламж, үйлчилгээний жагсаалтын хүрээнд хэрэгжүүлнэ.
7. Үндэсний түвшинд үйл ажиллагаа хэрэгжүүлдэг тандалтын нэгж бүхий төрөлжсөн мэргэшлийн эмнэлгийн үзүүлэх нийгмийн эрүүл мэндийн тусламж, үйлчилгээг тус журмын 3.3-т дурдсан жагсаалт болон тухайн үндэсний төвийн дүрэмд туссан чиг үүргийн хүрээнд хэрэгжүүлнэ.
8. Өмчийн бүх хэлбэрийн хөнгөвчлөх асаргаа сувилгааны төв, клиник, амаржих газар, сувилал, түргэн тусламжийн төв, сэргээн засах төв, тусгай эмнэлэг, тусгай мэргэжлийн төв, сувилахуйн төв зэрэг эрүүл мэндийн байгууллагын үзүүлэх нийгмийн эрүүл мэндийн тусламж, үйлчилгээг тус журмын 3.3-т дурдсан жагсаалт болон Нийгмийн эрүүл мэндийн тусламж, үйлчилгээний тухай хуулийн 11.1.4-т заасан нэгж, алба байгуулах шийдвэрийг байгууллагын дүрэм, бүтэц баталсан тушаалд нийцүүлэн хэрэгжүүлнэ.
9. Аймаг, нийслэлийн эрүүл мэндийн газар (ЭМГ), нийгмийн эрүүл мэндийн төв (НЭМТ)-ийн үзүүлэх нийгмийн эрүүл мэндийн тусламж, үйлчилгээг эрүүл мэндийн асуудал эрхэлсэн Засгийн газрын гишүүний баталсан аймаг, нийслэлийн эрүүл мэндийн газрын үлгэрчилсэн дүрэм, бүтэц, үйл ажиллагааны чиглэл болон аймаг, дүүргийн НЭМТ-ийн бүтэц, дүрмийг баталсан тушаалуудын хүрээнд хэрэгжүүлнэ.
10. Нийгмийн эрүүл мэндийн асуудал хариуцсан үндэсний төв (НЭМАХҮТ)-ийн хэрэгжүүлэх нийгмийн эрүүл мэндийн тусламж, үйлчилгээг Нийгмийн эрүүл мэндийн тусламж, үйлчилгээний тухай хуулийн 11.2-т заасан Засгийн газрын тогтоол, эрүүл мэндийн асуудал эрхэлсэн Засгийн газрын гишүүний баталсан тушаалын хүрээнд хэрэгжүүлнэ.
11. Эрүүл мэндийн хөгжлийн төв (ЭМХТ), Эрүүл мэндийн даатгалын ерөнхий газар (ЭМДЕГ)-ын үзүүлэх нийгмийн эрүүл мэндийн тусламж, үйлчилгээг байгууллагын үндсэн чиг үүргийн хүрээнд хэрэгжүүлнэ.
12. Салбар дундын хамтын ажиллагаанд хэрэгжүүлэх нийгмийн эрүүл мэндийн тусламж, үйлчилгээг Засгийн газрын тогтоол, хамтарсан тушаал хэлбэрээр хэрэгжүүлнэ.
13. Олон улсын болон иргэний нийгмийн байгууллагаас үзүүлэх нийгмийн эрүүл мэндийн тусламж, үйлчилгээг хууль, эрх зүйн актуудын дагуу байгуулсан хамтран ажиллах гэрээ, санамж бичиг болон зөвшөөрсөн зохицуулалтад үндэслэн хэрэгжүүлнэ.

**Дөрөв. Нийгмийн эрүүл мэндийн тусламж, үйлчилгээний багцыг санхүүжүүлэх төлбөрийн аргыг сонгох, санхүүжүүлэх ерөнхий зарчим**

1. Нийгмийн эрүүл мэндийн тусламж, үйлчилгээг санхүүжүүлэх төлбөрийн нийтлэг аргыг Нийгмийн эрүүл мэндийн тусламж, үйлчилгээний тухай хуулийн 19.3 дахь хэсэгт заасны дагуу энэхүү журмын хоёрдугаар хавсралтад зааснаар тодорхойлно.
2. Хавсралтад заасан төлбөрийн аргуудыг дор дурдсан утгаар ойлгоно:
	1. **Эдийн засгийн ангиллаар** **санхүүжүүлэх** төлбөрийн арга гэж Төсвийн тухай хуулийн 22 дугаар зүйлд заасныг;
	2. **Нэг иргэнээр тооцсон** төлбөрийн арга гэж Эмнэлгийн тусламж, үйлчилгээний тухай хуулийн 3.1.7-т заасныг;
	3. **Тохиолдолд суурилсан** төлбөрийн арга гэж Эмнэлгийн тусламж, үйлчилгээний тухай хуулийн 3.1.8-т заасныг;
	4. **Үр дүнд суурилсан гүйцэтгэлийн** арга гэж нийгмийн эрүүл мэндийн тусламж, үйлчилгээний чанар, үр ашиг, хүртээмжийг сайжруулах зорилгоор төсвийг зориулах стратегийг тодорхойлох, төсвөөр хүрэх гүйцэтгэлийн үзүүлэлтийн түвшнийг тогтоох, ажлын гүйцэтгэл болон төлөвлөсөн үр дүнг холбох байдлаар хөтөлбөр, арга хэмжээ, үйл ажиллагааг бүхлээр нь эсвэл тодорхой хэсгийг санхүүжүүлэхийг хэлнэ. Нийгмийн эрүүл мэндийн тусламж, үйлчилгээг санхүүжүүлэх үр дүнд суурилсан гүйцэтгэлийн дараах нийтлэг төлбөрийн аргыг хэрэглэнэ. Үүнд:
3. **Нэгдсэн төсвөөр** санхүүжүүлэх төлбөрийн арга гэж багц үйлчилгээг үзүүлэхийн тулд нийт шаардагдах санхүүжилтийн тодорхой хувийг урьдчилан санхүүжүүлж ажлын гүйцэтгэл, шалгуур үзүүлэлтэд үндэслэн шаардлага хангасан тохиолдолд үлдэгдэл санхүүжилт олгохыг;
4. **Гүйцэтгэлээр** санхүүжүүлэх төлбөрийн арга гэж тухайн нийгмийн эрүүл мэндийн тусламж, үйлчилгээг үзүүлэх чадамж бүхий байгууллагатай гэрээ байгуулан гүйцэтгүүлж санхүүжилт олгохыг;
5. **Зорилтот хүн амын бүлгүүдэд суурилсан** төлбөрийн арга гэж нийгмийн эрүүл мэндийн тэргүүлэх чиглэлийн дагуу нэгдсэн төлөвлөгөө, удирдамж, аргачлалаар тодорхой нийгмийн бүлгүүдэд чиглэсэн арга хэмжээг гүйцэтгүүлэхэд шаардлагатай нэмэлт санхүүжилт олгохыг;
6. Эдийн засгийн ангиллаар санхүүжүүлэх нийгмийн эрүүл мэндийн тусламж, үйлчилгээнд тухайн үйл ажиллагааг хэрэгжүүлэхэд шаардлагатай орон тоо, цалингийн зардал, байр ашиглалттай холбоотой тогтмол зардал, хангамж, бараа материалын зардал, норматив болон бусад урсгал зардлуудыг байгууллагын жилийн төсөвт тусган, сарын хуваарийн дагуу санхүүжүүлнэ.
7. Анхан шатны эрүүл мэндийн байгууллагын үзүүлэх нийгмийн эрүүл мэндийн тусламж, үйлчилгээг санхүүжүүлэх үндсэн төлбөрийн арга нь нэг иргэнээр тооцсон төлбөрийн арга байна.
8. Анхан шатны эрүүл мэндийн байгууллагад энэхүү журмын хоёрдугаар хавсралтад заасны дагуу нэмэлт төлбөрийн аргаар санхүүжилт хуваарилан гүйцэтгүүлж болно.
9. Тохиолдолд суурилсан төлбөрийн аргаар санхүүжүүлж буй тусламж, үйлчилгээг Эрүүл мэндийн даатгалын тухай хуулийн дагуу гэрээ байгуулах, сонгох шалгаруулах, нэхэмжлэл илгээх, хянах харилцаагаар санхүүжилтийг олгоно.
10. Нэгдсэн төсвөөр санхүүжүүлэх төлбөрийн аргыг энэхүү журмын 6 дугаар хэсэгт заасан нийгмийн эрүүл мэндийн тухайн оны арга хэмжээний нэгдсэн төлөвлөгөө (цаашид арга хэмжээний нэгдсэн төлөвлөгөө гэх)-нд тусгагдсан үндэсний хэмжээнд хэрэгжүүлэх арга хэмжээг санхүүжүүлэхэд ашиглана.
11. Нэгдсэн төсвөөр санхүүжүүлэх арга хэмжээний нэгдсэн төлөвлөгөөнд тусгагдсан нийгмийн эрүүл мэндийн тусламж, үйлчилгээний санхүүжилтийг тухайн санхүүгийн жилийн эхний улиралд багтаан үйл ажиллагааны онцлогт үндэслэн хэрэгжилтийг хангах хариуцах байгууллагад 60 хүртэлх хувиар урьдчилгаа олгож, арга хэмжээний нэгдсэн төлөвлөгөөг дагалдах шалгуур үзүүлэлтийн эхний хагас жилийн гүйцэтгэлд үндэслэн үлдэгдэл санхүүжилтийг олгоно.
12. Арга хэмжээний нэгдсэн төлөвлөгөөнд тусгагдсан зарим тусламж, үйлчилгээг чадамж бүхий байгууллагатай гэрээ байгуулан гүйцэтгүүлэх тохиолдолд гүйцэтгэлээр санхүүжүүлэх төлбөрийн аргаар санхүүжүүлнэ.
13. Гүйцэтгэлээр санхүүжүүлэх төлбөрийн аргаар санхүүжүүлж буй тусламж, үйлчилгээг Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн дагуу худалдан авах ажиллагааг төлөвлөх, зохион байгуулах, гэрээ байгуулах, тайлагнах, хяналт тавих, гомдол шийдвэрлэх харилцааг хэрэгжүүлнэ.
14. Арга хэмжээний нэгдсэн төлөвлөгөөнд тусгагдсан тодорхой нийгмийн бүлгүүдэд чиглэсэн арга хэмжээг гүйцэтгүүлэхэд шаардлагатай төсвийг зорилтот хүн амын бүлгүүдэд суурилсан төлбөрийн аргаар санхүүжүүлнэ. Ингэхдээ тухайн орон нутгийн зорилтот хүн амын тоонд тулгуурлан эрүүл мэндийн асуудал эрхэлсэн Засгийн газрын гишүүний тушаалаар гүйцэтгэгч байгууллагуудад хуваарилна.

**Тав. Нийгмийн эрүүл мэндийн тусламж, үйлчилгээний багцын санхүүжилтийн эх үүсвэр**

1. Нийгмийн эрүүл мэндийн тусламж, үйлчилгээг Эрүүл мэндийн тухай хуулийн 24.6 дахь хэсэг болон Нийгмийн эрүүл мэндийн тусламж, үйлчилгээний тухай хуулийн 19.1, 19.2, 19.4 дэх хэсэгт заасан эх үүсвэрийн дагуу дараах байдлаар санхүүжүүлнэ. Үүнд:
	1. Эдийн засгийн ангиллаар санхүүжүүлэх тусламж, үйлчилгээг Монгол Улсын тухайн жилийн төсвийн тухай хуулиар батлагдсан эх үүсвэрүүдээс санхүүжүүлнэ. Уг аргад эрүүл мэндийн сайдын багцын гүйцэтгэлд суурилсан санхүүжилтийн зарчмаар санхүүждэг эрүүл мэндийн байгууллагууд хамаарахгүй.
	2. Нэг иргэнээр тооцсон төлбөрийн аргаар санхүүжүүлэх өрх, сум, тосгоны эрүүл мэндийн төвөөс үзүүлэх эрүүл мэндийн тусламж, үйлчилгээний төлбөрийн хэмжээг үзүүлэх тусламж, үйлчилгээний жагсаалт болон өртгийн тооцоололд үндэслэн Эрүүл мэндийн даатгалын үндэсний зөвлөлийн тогтоолоор батлан, эрүүл мэндийн даатгалын сангаар дамжуулан улсын төсвийн эх үүсвэрээр санхүүжүүлнэ.
	3. Тохиолдолд суурилсан төлбөрийн аргаар санхүүжүүлэх тусламж, үйлчилгээг Эрүүл мэндийн даатгалын тухай хуулийн 9 дүгээр зүйлд заасны дагуу эрүүл мэндийн даатгалын сангаар дамжуулан улсын төсвийн эх үүсвэрээр санхүүжүүлнэ.
	4. Эрүүл мэндийг дэмжихэд чиглэсэн мэдлэг, дадал, хандлагыг бий болгох нийгмийн эрүүл мэндийн тусламж, үйлчилгээг санхүүжүүлэх үндсэн эх үүсвэр нь Эрүүл мэндийн дэмжих сан, Архидан согтуурахтай тэмцэх, урьдчилан сэргийлэх үйл ажиллагааг дэмжих сан бусад хуулиар зөвшөөрсөн эх үүсвэрүүд байна.
	5. Нийгмийн эрүүл мэндийн тандалт, лабораторийн тусламж, үйлчилгээг нэгдсэн төсвийн аргаар улсын төсөв болон хандив, тусламжийн эх үүсвэрээр санхүүжүүлнэ.
	6. Үндэсний хэмжээний нийгмийн эрүүл мэндийн судалгаа, үнэлгээг хийж гүйцэтгэх тусламж, үйлчилгээний зардлыг судалгааны сан бүрдүүлэх замаар зөвшөөрөгдсөн эх үүсвэрүүдээр тогтмол санхүүжүүлнэ.
	7. Нийгмийн эрүүл мэндийн ноцтой байдлын үеийн бэлэн байдал, хариу арга хэмжээ авах тусламж, үйлчилгээний зардлыг санхүүжүүлэх үндсэн эх үүсвэр нь Засгийн газрын тусгай сангийн тухай хуулийн дагуу Засгийн газрын нөөц сан, Засаг даргын нөөц хөрөнгө болон орон нутгийн хөгжлийн сан болон төсвийн байгууллагын батлагдсан төсөв байна.
	8. Салбар дундын оролцоонд тулгуурлан хэрэгжүүлэх “Сэтгэцийн эрүүл мэнд”, “Орчны эрүүл мэнд”, “Хөдөлмөрийн эрүүл мэнд”, “Хүнсний аюулгүй байдал, шим судлал”, “Нэг эрүүл мэнд”, “Осол гэмтэл бууруулах” зэрэг нийгмийн эрүүл мэндийн тусламж, үйлчилгээг хөтөлбөрт суурилсан байдлаар нэгдсэн төсвийн аргаар улсын төсөв болон бусад эх үүсвэрээс санхүүжүүлнэ.
	9. Нэгдсэн төсөв, зорилтот хүн амын бүлгүүдэд суурилсан, гүйцэтгэлээр санхүүжүүлэх төлбөрийн аргуудаар санхүүжүүлэх бусад тусламж, үйлчилгээг улсын төсвийн болон хуулиар зөвшөөрөгдсөн хандив, тусламжийн эх үүсвэрээс нийгмийн эрүүл мэндийн тухайн оны арга хэмжээний нэгдсэн төлөвлөгөө, төсөвлөлтөд үндэслэн санхүүжүүлнэ.
2. Нийгмийн эрүүл мэндийн төлбөртэй үзүүлэх тусламж, үйлчилгээний төрөл, жагсаалтыг төрийн өмчийн эрүүл мэндийн байгууллагаас үзүүлэх төлбөртэй тусламж, үйлчилгээний журам, жагсаалтыг баталсан эрүүл мэндийн асуудал эрхэлсэн Засгийн газрын гишүүний тушаал, төлбөрийн жишиг хэмжээг санхүүгийн болон эрүүл мэндийн асуудал эрхэлсэн Засгийн газрын гишүүдийн хамтран баталсан тушаалаар тус тус зохицуулна.

**Зургаа. Нийгмийн эрүүл мэндийн тухайн оны арга хэмжээний нэгдсэн төлөвлөгөө, төсөвлөлт**

1. Монгол Улсын урт хугацааны хөгжлийн бодлого, Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөр, түүнийг хэрэгжүүлэх арга хэмжээний төлөвлөгөө, Улсын хөгжлийн жилийн төлөвлөгөө, эрүүл мэндийн салбарын стратеги төлөвлөгөө, эрүүл мэндийн салбарт хэрэгжиж буй дунд хугацааны төсөл, хөтөлбөрүүд, нийгмийн эрүүл мэндийн арга хэмжээний төлөвлөгөөнүүд болон нийгмийн эрүүл мэндийн тусламж, үйлчилгээний багц, тэргүүлэх чиглэл, бүс нутгийн хүн амын эрүүл мэндийн онцлог, хэрэгцээтэй уялдуулан гаргасан арга хэмжээний нэгдсэн төлөвлөгөө (нийгмийн эрүүл мэндийн тухайн оны арга хэмжээний нэгдсэн төлөвлөгөө, төсөвлөлт)-ний төслийг эрүүл мэндийн асуудал эрхэлсэн Засгийн газрын гишүүн энэхүү журмын дөрөвдүгээр хавсралтад тусгасан загвараар жил бүрийн 6 дугаар сарын 10-ны дотор нэгтгэн боловсруулж санхүү, төсвийн асуудал эрхэлсэн төрийн захиргааны төв байгууллагад хүргүүлнэ.
	1. Арга хэмжээний нэгдсэн төлөвлөгөөг хэрэгжүүлэхэд шаардлагатай төсвийг энэхүү журмын тавдугаар хавсралтаар баталсан санхүүгийн загвараар арга хэмжээний дагуу хэрэгжүүлэх үйл ажиллагаа бүрээр нарийвчлан тооцно.
	2. Нарийвчилсан тооцоололд ашиглаж буй тариф нь Эрүүл мэндийн даатгалын үндэсний зөвлөл, Сангийн сайд, Эрүүл мэндийн сайдын баталсан тушаал, шийдвэрүүд болон зах зээлийн дундаж үнэд суурилан жишиг тарифын хэмжээг жил бүрийн 1 дүгээр сарын 31-ны өдрийн дотор Эрүүл мэндийн сайдын тушаалаар батлуулан Сангийн яам болон НЭМАХҮТ-д хүргүүлнэ. НЭМАХҮТ нь тус тарифыг арга хэмжээний нэгдсэн төлөвлөгөөг боловсруулахад мөрдлөг болгож ажиллана.
	3. Олон улсын болон гадаад улсад төвтэй төрийн бус байгууллагын санхүүжилт, иргэд, аж ахуй нэгжийн хандив тусламжаар хэрэгжүүлж буй арга хэмжээ, үйл ажиллагаанд шаардагдах зардлыг тухайн санхүүжүүлэгч талын тодорхойлсон тарифаар тооцож болно.
	4. Арга хэмжээний нэгдсэн төлөвлөгөөний хэрэгжилтийг үнэлэх шалгуур үзүүлэлтийг боловсруулахдаа энэхүү журмын гуравдугаар хавсралтаар баталсан нийгмийн эрүүл мэндийн тусламж, үйлчилгээний багцуудын хэрэгжилтийг хэмжих шалгуур үзүүлэлтээс аль хамааралтайг сонгоно.
	5. Арга хэмжээний нэгдсэн төлөвлөгөөнд тусгагдсан хэрэгжүүлэх үйл ажиллагаа бүрийг энэхүү журмын зургаадугаар хавсралтаар баталсан тэргүүлэх чиглэлийг үнэлэх аргачлалын дагуу үнэлнэ.
2. Арга хэмжээний нэгдсэн төлөвлөгөөнд тусгах саналаа төрөлжсөн мэргэшлийн эмнэлэг, төв эмнэлэг, аймаг, нийслэлийн ЭМГ-ууд, Монгол Улсын Засгийн газрын гадаадын зээл, тусламжаар хэрэгжүүлж буй төсөл, хөтөлбөр, олон улсын болон гадаад улсад төвтэй төрийн бус байгууллагууд 05 дугаар сарын 15-ны дотор НЭМАХҮТ-д хавсралт маягтын дагуу албан бичгээр хүргүүлнэ.
3. Арга хэмжээний нэгдсэн төлөвлөгөөг нэгтгэхдээ нийгмийн эрүүл мэндийн тусламж, үйлчилгээг үзүүлдэг оролцогч талуудыг хамруулсан хэлэлцүүлэг зохион байгуулж холбогдох саналыг эцэслэн тусгана.
4. НЭМАХҮТ нь арга хэмжээний нэгдсэн төлөвлөгөөг нэгтгэж 05 дугаар сарын 30-ны өдрийн дотор эрүүл мэндийн асуудал эрхэлсэн төрийн захиргааны төв байгууллагад албажуулан хүргүүлнэ.
5. Эрүүл мэндийн асуудал эрхэлсэн төрийн захиргааны төв байгууллага нь эрүүл мэндийн асуудал эрхэлсэн засгийн газрын гишүүний тухайн жилийн батлагдсан төсөвт нийцүүлэн өмнөх оны 12 дугаар сарын 20-ны дотор арга хэмжээний нэгдсэн төлөвлөгөөг холбогдох эх үүсвэрүүдтэй уялдуулан шинэчлэн баталж санхүү, төсвийн асуудал эрхэлсэн төрийн захиргааны төв байгууллага болон НЭМАХҮТ-д хүргүүлнэ.
6. НЭМАХҮТ нь батлагдсан арга хэмжээний нэгдсэн төлөвлөгөөг хамаарах байгууллагуудад албажуулан чиглэл хүргүүлж хэрэгжилтийг ханган ажиллана.
7. Төсөвт тодотгол хийгдсэн, нэмэлт санхүүжилтийн эх үүсвэр, гэрээ хэлэлцээрүүд хийгдсэн, зарим санхүүжилтийн эх үүсвэр буурсан, тариф, тоо хэмжээ өөрчлөгдсөн зэрэг шалтгааны улмаас арга хэмжээний нэгдсэн төлөвлөгөөнд өөрчлөлт оруулж болно.
8. Арга хэмжээний нэгдсэн төлөвлөгөөнд тусгагдсан хэрэгжүүлэх үйл ажиллагааг тэргүүлэх чиглэлийн үнэлгээгээр хамгийн өндрөөс хамгийн бага руу жагсааж эх үүсвэрүүдийг эрэмбийн дагуу тодорхойлно. Хамгийн өндөр үнэлгээтэй буюу нэн тэргүүлэх чиглэлийн тусламж, үйлчилгээг улсын төсөв, эрүүл мэндийн дэмжих сан, эрүүл мэндийн даатгалын сан, олон улсын болон гадаад улсад төвтэй төрийн бус байгууллагын санхүүжилт, иргэд, аж ахуй нэгжийн хандив тусламжийн эх үүсвэрээс аль тохирохоор санхүүжүүлнэ.
9. Олон улсад хүлээн зөвшөөрөгдсөн арга, аргачлал, шилдэг туршлагын дагуу хэрэгжүүлэх арга хэмжээг тэргүүлэх чиглэлийн үнэлгээтэй харьцуулан санхүүжүүлэх эрэмбийн хамгийн эхэнд жагсааж хэрэгжүүлнэ.
10. Монгол Улсын Засгийн газрын гадаадын зээл, тусламжаар хэрэгжүүлж буй төсөл, хөтөлбөр, олон улсын болон гадаад улсад төвтэй төрийн бус байгууллагын санхүүжилтээр эрүүл мэндийн салбарт хэрэгжүүлж буй нийгмийн эрүүл мэндийн тусламж, үйлчилгээг арга хэмжээний нэгдсэн төлөвлөгөөний бүрэлдэхүүн хэсэг гэж үзнэ. Хамтран ажиллах гэрээ, хэлцэлд тусгагдсан арга хэмжээ, үйл ажиллагааг загварын дагуу задлан оруулах ба энэ нь санхүүжилтийг заавал эрүүл мэндийн асуудал эрхэлсэн төрийн захиргааны төв байгууллагаар дамжуулан санхүүжүүлэх үндэслэл болохгүй.
11. Арга хэмжээний нэгдсэн төлөвлөгөөнд тусгагдсан боловч тэргүүлэх чиглэлийн үнэлгээгээр бага оноо авч санхүүжилтийн эх үүсвэр дутагдалтай арга хэмжээ, үйл ажиллагааг орон нутгийн хөгжлийн сан, засаг даргын нөөц хөрөнгө, бусад тусгай сангууд, Монгол Улсын Засгийн газрын гадаадын зээл, тусламжаар хэрэгжүүлж буй төсөл, хөтөлбөр, олон улсын болон гадаад улсад төвтэй төрийн бус байгууллага, иргэд, аж ахуй нэгжийн хандив, тусламж, төлбөртэй үзүүлэх тусламж, үйлчилгээний орлогоор нэмэлт эх үүсвэр бүрдүүлж хэрэгжүүлнэ. Хэрвээ нэмэлт эх үүсвэр бүрдээгүй бол дараа жилийн арга хэмжээний нэгдсэн төлөвлөгөөнд дахин тусгаж болно.
12. Аймаг, нийслэлийн ЭМГ нь арга хэмжээний нэгдсэн төлөвлөгөө болон Хөгжлийн бодлого, төлөвлөлт, түүний удирдлагын тухай хуулийн 6.10-т заасныг үндэслэн орон нутгийн онцлогт нийцүүлж нийгмийн эрүүл мэндийн арга хэмжээний төлөвлөгөөг тухайн оны 1 дүгээр сард багтаан боловсруулж аймаг, нийслэлийн засаг даргаар батлуулан хэрэгжүүлнэ.
13. Арга хэмжээний нэгдсэн төлөвлөгөөнд тусгагдсан үйл ажиллагааны хэрэгжилтийг үндсэн хариуцах байгууллага хангах бөгөөд санхүүжилт нь тус байгууллагаар дамжиж, хамтран ажиллах байгууллагуудад хуваарилагдана.

**Долоо. Нийгмийн эрүүл мэндийн тусламж, үйлчилгээний багцын хэрэгжилтэд тавих хяналт-шинжилгээ, үнэлгээ**

1. Нийгмийн эрүүл мэндийн тусламж, үйлчилгээний багцын хэрэгжилтийг үнэлэх шалгуур үзүүлэлт (цаашид шалгуур үзүүлэлт гэх), түүний хүрэх түвшнийг энэхүү журмын гуравдугаар хавсралтад зааснаар тодорхойлж жилд 1-ээс доошгүй удаа үнэлнэ. Тандалт болон судалгаагаар үнэлэх шалгуур үзүүлэлтүүдийг мэдээлэл цуглуулах давтамжид үндэслэн тооцоолно.
2. Нийгмийн эрүүл мэндийн тусламж, үйлчилгээний багцын хэрэгжилтийг үнэлэх шалгуур үзүүлэлтийг дараах байдлаар хэрэглэнэ. Үүнд:
	1. Үр нөлөөний шалгуур үзүүлэлтийг Монгол Улсын урт хугацааны хөгжлийн бодлого, Тогтвортой хөгжлийн шалгуур үзүүлэлт, Дэлхийн эрүүл мэндийн байгууллагын Гурвалсан тэрбумын зорилтын хүрээнд Засгийн газрын дунд хугацааны үйл ажиллагааны хөтөлбөр, түүнийг хэрэгжүүлэх арга хэмжээний төлөвлөгөөнд туссан нийгмийн эрүүл мэндийн арга хэмжээний биелэлтийг үнэлэхэд ашиглана.
	2. Үр дүнгийн шалгуур үзүүлэлтийг энэхүү журмын 6 дугаар бүлэгт заасан тухайн оны арга хэмжээний нэгдсэн төлөвлөлт, төсөвлөлтийн биелэлтийг үнэлэхэд ашиглана.
	3. Явцын шалгуур үзүүлэлтийг энэхүү журмын 6.12-т заасан байгууллага жилийн арга хэмжээний нэгдсэн төлөвлөгөөний хэрэгжилтийг үнэлэхэд үр дүнгийн шалгуур үзүүлэлтийг дэлгэрүүлэх байдлаар ашиглаж болно.
3. Энэхүү журмын хэрэгжилтийг зохион байгуулах, явц, үр дүнд хяналт-шинжилгээ, үнэлгээ хийх, эрүүл мэндийн асуудал эрхэлсэн төрийн захиргааны төв байгууллагын үйл ажиллагаа, үр дүнг үнэлж дүгнэхтэй холбогдсон харилцааг Монгол Улсын Засгийн газрын тогтоолоор баталсан бодлогын баримт бичгийн хэрэгжилт, захиргааны байгууллагын үйл ажиллагаанд хяналт-шинжилгээ, үнэлгээ хийх нийтлэг журмаар зохицуулна.
4. Эрүүл мэндийн салбарын байгууллагуудын нийгмийн эрүүл мэндийн үйл ажиллагаанд хяналт-шинжилгээ, үнэлгээ хийх, дотоод аудит, санхүүгийн хяналт шалгалт хийх харилцааг эрүүл мэндийн асуудал эрхэлсэн Засгийн газрын гишүүний баталсан журмуудаар зохицуулна.
5. Хяналт-шинжилгээ, үнэлгээ хийх, санхүүгийн хяналт шалгалт, аудитыг чадавх бүхий иргэний нийгмийн байгууллагаар гүйцэтгүүлж болно.

**Найм. Орлого, хандив тусламжийг зарцуулах**

1. Эрүүл мэндийн байгууллагууд Төсвийн тухай хуулийн 25 дугаар зүйлд заасны дагуу зөвшөөрсөн хандив, тусламжийг авч, санхүүжүүлэх эх үүсвэр дутагдсан хөтөлбөр, арга хэмжээ, үйл ажиллагааг санхүүжүүлж болно.
2. Арга хэмжээний нэгдсэн төлөвлөгөө болон хэрэгжилтийг хангахад эх үүсвэр дутагдаж буй хандив, тусламж болон бусад санхүүжилтийн нэмэлт эх үүсвэр зайлшгүй шаардлагатай мэдээллийг олон нийтэд ил тод, нээлттэй хэлбэрээр тусгайлан байршуулж, нийгмийн эрүүл мэндийн тусламж, үйлчилгээг өргөжүүлэх, чанар, хүртээмжийг нэмэгдүүлэх бодлогыг бүх шатлалын эрүүл мэндийн байгууллагууд хэрэгжүүлнэ.
3. Олон улсын болон гадаад улсад төвтэй төрийн бус байгууллага, иргэд, аж ахуй нэгжийн хандив, тусламжийн эх үүсвэрээр бүрдсэн орлогыг эрүүл мэндийн асуудал эрхэлсэн төрийн захиргааны төв байгууллагын хандив, тусламж цуглуулах тусгай дансанд байршуулна.
4. Нийгмийн эрүүл мэндийн тусламж, үйлчилгээ үзүүлж буй төрийн өмчийн аймаг, нийслэлийн ЭМГ, НЭМТ, анхан болон лавлагаа шатлалын эрүүл мэндийн байгууллага, амаржих газар, сувилал, сувилахуйн төв, түргэн тусламжийн төв, сэргээн засах төвийн бүрдүүлсэн хандив, тусламжийн орлого энэхүү журмын 8.3-т заасан тусгай дансанд байршуулах шаардлагагүй.
5. Хандив, тусламжийн зарцуулалт, үр дүнгийн талаарх тайлан, мэдээлэл болон талархлыг тухайн хандив, тусламжийг авсан байгууллага олон нийтэд нээлттэй, ил тод мэдээлнэ.
6. Хандив тусламж өгсөн иргэд, аж ахуй нэгжийг нийтэд таниулах, алдаршуулах үйл ажиллагааг зохион байгуулж болно.

**Ес. Бусад зүйл**

1. НЭМАХҮТ, аймаг, нийслэлийн ЭМГ, НЭМТ-ийн дүрэм, бүтцийг батлахдаа хүн амын хэрэгцээ, шаардлагын үнэлгээ болон нийгмийн эрүүл мэндийн тусламж, үйлчилгээний багцтай уялдуулан боловсруулж, батлуулна.
2. Нийгмийн эрүүл мэндийн хүний нөөцийн хөгжлийн хөтөлбөр, стратеги, нийгмийн эрүүл мэндийн ажилтны ажлын байрны тодорхойлолт, төгсөлтийн дараах мэргэшил олгох болон дээшлүүлэх сургалтууд, богино хугацааны сургалтуудыг төлөвлөх, хэрэгжүүлэхэд нийгмийн эрүүл мэндийн тусламж, үйлчилгээний багцтай уялдуулна.
3. Нийгмийн эрүүл мэндийн тусламж, үйлчилгээний тухай хуулийн 7.1.1-т заасны дагуу нийгмийн эрүүл мэндийн мэдээллийн нэгдсэн сантай байна.

**Арав. Хориглох зүйл ба хариуцлага**

1. Төрийн өмчийн эрүүл мэндийн байгууллагад иргэд, аж ахуй нэгжийн хандив тусламж, орон нутгийн хөгжлийн сан, засаг даргын нөөц хөрөнгөөс бусад эх үүсвэрээр хэрэгжүүлэх нийгмийн эрүүл мэндийн тусламж, үйлчилгээний арга хэмжээ, үйл ажиллагаа, гэрээт ажлыг эрүүл мэндийн асуудал хариуцсан төрийн захиргааны төв байгууллагад албан бичгээр мэдэгдэнэ.
2. Архи, согтууруулах ундаа, утаат тамхи, тамхин бүтээгдэхүүн, чихэрлэг ихтэй бүх төрлийн хүнсний бүтээгдэхүүн болон эм, био бэлдмэл, эрүүл мэндийн нэмэлт бүтээгдэхүүн үйлдвэрлэгч, импортлогчоос хандив авахыг хориглоно.
3. Нийгмийн эрүүл мэндийн тусламж, үйлчилгээний багцыг санхүүжүүлэх эх үүсвэрийг зориулалтын бусаар зарцуулахыг хориглоно.
4. Энэхүү журмыг зөрчсөн байгууллага, албан хаагчид Зөрчлийн тухай хууль болон бусад холбогдох хууль тогтоомжийн дагуу хариуцлага хүлээлгэнэ.

---оОо---

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын нэгдүгээр хавсралт |

НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ ҮНДСЭН БОЛОН ДЭД БАГЦУУД, ТҮҮНД ХАМААРАХ ТУСЛАМЖ, ҮЙЛЧИЛГЭЭНИЙ ХЭРЭГЖИЛТИЙГ ХАНГАХ ЭРҮҮЛ МЭНДИЙН БАЙГУУЛЛАГУУД, ТЭДГЭЭРИЙН ТҮВШИН, САЛБАР ДУНДЫН ХАМТЫН АЖИЛЛАГАА, ОЛОН УЛСЫН БОЛОН ИРГЭНИЙ НИЙГМИЙН БАЙГУУЛЛАГЫН ОРОЛЦООНЫ ХҮРЭЭ

ХАВСРАЛТ 1-Эксэл файлаас харна уу.

---оОо---

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын хоёрдугаар хавсралт |

# НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭГ САНХҮҮЖҮҮЛЭХ ТӨЛБӨРИЙН НИЙТЛЭГ АРГА

|  |  |  |  |
| --- | --- | --- | --- |
| **№** | **НИЙГМИЙН ЭРҮҮЛ МЭНДИЙН ТУСЛАМЖ ҮЙЛЧИЛГЭЭ** | **ЭРҮҮЛ МЭНДИЙН БАЙГУУЛЛАГА** | **ХАМТРАГЧ БАЙГУУЛЛАГА** |
| **Анхан шатлалын байгууллага** | **Нэгдсэн эмнэлэг** | **Төрөлжсөн мэргэшлийн эмнэлэг /Үндэсний төвүүд/** | **НЭМАХҮТ, ЭМГ, НЭМТ** | **Бусад ЭМБ** | **Бусад салбарын байгууллага/яамд болон бусад төрийн байгууллага/** | **Олон улсын болон иргэний нийгмийн байгууллага** |
| 1 | Эрүүл мэндийн салбарын өвчлөл болон нас баралт, бусад салбарын мэдээлэл цуглуулалт, боловсруулалт | Нэг иргэнээр тооцсон | Тохиолдолд суурилсан | Тохиолдолд суурилсан | Эдийн засгийн ангиллаар | Тохиолдолд суурилсан |  |  |
| 2 | Нийгмийн эрүүл мэндийн тандалт | Нэг иргэнээр тооцсон | Нэгдсэн төсвөөр | Нэгдсэн төсвөөр | Нэгдсэн төсвөөр | Тохиолдолд суурилсан |  | Гүйцэтгэлээр |
| 3 | Нийгмийн эрүүл мэндийн судалгаа /байнгын болон үндэсний хэмжээний үечилсэн/ |  |  | Гүйцэтгэлээр | Гүйцэтгэлээр |  | Гүйцэтгэлээр | Гүйцэтгэлээр |
| 4 | Нийгмийн эрүүл мэндийн мэдээллийн сан болон түүний үйл ажиллагаа |  |  |  | Эдийн засгийн ангиллаар |  | Эдийн засгийн ангиллаар | Гүйцэтгэлээр |
| 5 | Нийгмийн эрүүл мэндийн тэргүүлэх чиглэлийг тодорхойлох |  |  |  | Эдийн засгийн ангиллаар |  | Эдийн засгийн ангиллаар |  |
| 6 | Өвчний эрт илрүүлгийн үзлэг | Нэг иргэнээр тооцсон болон Тохиолдолд суурилсан | Тохиолдолд суурилсан | Тохиолдолд суурилсан | Тохиолдолд суурилсан | Тохиолдолд суурилсан |  |  |
| 7 | Эрсдэлт бүлгийн хүн амын судалгаа, өвчний үнэлгээ болон эрсдэлийн үнэлгээ хийх, зөвлөгөө өгөх | Нэг иргэнээр тооцсон | Тохиолдолд суурилсан | Тохиолдолд суурилсан | Эдийн засгийн ангиллаар | Тохиолдолд суурилсан |  |  |
| 8 | Өвчнийг оношлох, эмчлэх, хянах, сэргийлэх, аюулыг бууруулах | Нэг иргэнээр тооцсон | Тохиолдолд суурилсан | Тохиолдолд суурилсан | Эдийн засгийн ангиллаар | Тохиолдолд суурилсан |  | Гүйцэтгэлээр |
| 10 | Дархлаажуулалтын арга хэмжээ | Нэг иргэнээр тооцсон | Тохиолдолд суурилсан | Нэгдсэн төсвөөр | Нэгдсэн төсвөөр | Тохиолдолд суурилсан |  |  |
| 11 | Мэргэжил арга зүйн дэмжлэг, хяналт үнэлгээ |  | Нэгдсэн төсвөөр | Нэгдсэн төсвөөр | Нэгдсэн төсвөөр |  |  | Гүйцэтгэлээр |
| 12 | Нийгмийн эрүүл мэндийн тандалт, лабораторийн үйл ажиллагаа | Нэг иргэнээр тооцсон | Нэгдсэн төсвөөр | Нэгдсэн төсвөөр | Нэгдсэн төсвөөр |  | Нэгдсэн төсвөөр | Гүйцэтгэлээр |
| 13 | Үндэсний зөвлөл, баг, мэргэжилтэн томилох, мэргэжилтэн бэлдэх | Нэг иргэнээр тооцсон | Нэгдсэн төсвөөр | Нэгдсэн төсвөөр | Нэгдсэн төсвөөр |  | Эдийн засгийн ангиллаар | Гүйцэтгэлээр |
| 14 | Жирэмснээс сэргийлэх арга, хэрэгсэл /ЖСАХ/, нэмэлт бэлдмэл, амин дэм, олон найрлагат бичил тэжээлийн хангалт | Нэг иргэнээр тооцсон | Тохиолдолд суурилсан |  |  |  |  |  |
| 15 | Хүний эрүүл мэндэд сөргөөр нөлөөлөх орчны эрсдэлт хүчин зүйлсийг бууруулах цогц арга хэмжээнүүд /гадаад болон дотоод орчин/ | Нэг иргэнээр тооцсон |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар |  |
| 16 | Хөдөлмөрийн эрүүл мэндийг дэмжсэн тогтолцоог сайжруулах- Эрүүл ажлын байр хөтөлбөр | Нэг иргэнээр тооцсон | Тохиолдолд суурилсан | Тохиолдолд суурилсан | Эдийн засгийн ангиллаар болон Нэгдсэн төсвөөр | Тохиолдолд суурилсан | Эдийн засгийн ангиллаар | Гүйцэтгэлээр |
| 17 | Осол гэмтлийг үүсгэгч хүчин зүйлсийг бууруулах үйл ажиллагаа | Нэг иргэнээр тооцсон |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар |  |
| 18 | Хүнсний аюулгүй байдал, шим судлалын үйл ажиллагаа | Нэг иргэнээр тооцсон |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар |  |
| 19 | Нийгмийн эрүүл мэндийн ноцтой байдлын үеийн бэлэн байдлын чадавх бүрдүүлэлт | Нэг иргэнээр тооцсон | Тохиолдолд суурилсан | Нэгдсэн төсвөөр | Эдийн засгийн ангиллаар |  | Эдийн засгийн ангиллаар | Нэгдсэн төсвөөр |
| 20 | Нийгмийн эрүүл мэндийн ноцтой байдлын үеийн үйл явдлыг бүртгэх, мэдээлэх, эрсдэлийн үнэлгээ | Нэг иргэнээр тооцсон | Нэгдсэн төсвөөр | Нэгдсэн төсвөөр | Нэгдсэн төсвөөр |  | Нэгдсэн төсвөөр |  |
| 21 | Нийгмийн эрүүл мэндийн ноцтой байдлын үеийн хариу арга хэмжээ | Нэгдсэн төсвөөр | Нэгдсэн төсвөөр | Нэгдсэн төсвөөр | Нэгдсэн төсвөөр | Нэгдсэн төсвөөр | Нэгдсэн төсвөөр | Гүйцэтгэлээр |
| 22 | Нийгмийн эрүүл мэндийн ноцтой байдлын үйл явдлын дараа үнэлгээ |  |  | Нэгдсэн төсвөөр | Нэгдсэн төсвөөр |  | Нэгдсэн төсвөөр | Гүйцэтгэлээр |
| 23 | Эрсдэлт зан үйлийг бууруулах үйл ажиллагаа, эрүүл зан үйлийг сайжруулах, эрүүл мэндийн боловсрол олгох | Нэг иргэнээр тооцсон болон Зорилтот хүн амын бүлгүүдэд суурилсан | Тохиолдолд суурилсан | Тохиолдолд суурилсан | Эдийн засгийн ангиллаар болон Нэгдсэн төсвөөр |  |  |  |
| 24 | Дэмжих орчин бүрдүүлэх, эрсдэлт хүчин зүйлсийг бууруулах | Нэгдсэн төсвөөр | Нэгдсэн төсвөөр | Нэгдсэн төсвөөр | Эдийн засгийн ангиллаар болон Нэгдсэн төсвөөр | Нэгдсэн төсвөөр | Эдийн засгийн ангиллаар болон Нэгдсэн төсвөөр | Гүйцэтгэлээр |
| 25 | Нөлөөллийн үйл ажиллагаа |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 26 | Бодлогын арга хэмжээ |  |  | Нэгдсэн төсвөөр | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 27 | Нийгмийн эрүүл мэндийн тусламж, үйлчилгээг хэрэгжүүлэхтэй холбоотой хууль тогтоомж, дагаж мөрдөх бодлогын болон бусад зохицуулалт |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр |  |
| 28 | НЭМ-ийн тусламж, үйлчилгээг дэмжих оновчтой бүтэц, механизм |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр |  |
| 29 | Төлөвлөлт, нөөцийн хуваарилалт, үйлчилгээг хүргэх, хяналт үнэлгээ хийхэд салбар хоорондын нэгдмэл механизм |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 30 | Нийгмийн эрүүл мэндийн үйл ажиллагааг төлөвлөх, хэрэгжүүлэх, үнэлэхэд олон нийт,иргэний нийгмийн байгууллагын оролцоог хангах | Нэг иргэнээр тооцсон |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 31 | Салбар болон салбар хоорондын үйл ажиллагааг хангасан, мэдээлэл хуваалцах нэгдсэн мэдээллийн тогтолцоог бүрдүүлэх |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр |  |
| 32 | Хүн амын хэрэгцээ, эрсдэлийн түвшинд суурилсан хангалттай, чадварлаг НЭМ-ийн хүний нөөц |  |  | Нэгдсэн төсвөөр | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 33 | Нийгмийн эрүүл мэндийн тусламж, үйлчилгээг хүргэхэд дэмжлэг үзүүлэх тохиромжтой дэд бүтэц |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр |  |
| 34 | Түвшинд бүрд, салбар болон салбар хоорондын хяналт, үнэлгээ |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр | Гүйцэтгэлээр |
| 35 | НЭМ-ийн тусламж, үйлчилгээг хүргэхэд хүн амын хэрэгцээнд нийцсэн зайлшгүй шаардлагатай эм, эмнэлгийн хэрэгсэл, эмийн бус арга хэмжээ |  |  |  | Эдийн засгийн ангиллаар болон Нэгдсэн төсвөөр |  | Эдийн засгийн ангиллаар болон Нэгдсэн төсвөөр |  |

---оОо---

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын гуравдугаар хавсралт |

# НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ БАГЦЫН ХЭРЭГЖИЛТИЙГ ҮНЭЛЭХ ШАЛГУУР ҮЗҮҮЛЭЛТ

ХАВСРАЛТ 3-Эксэл файлаас харна уу.

---оОо---

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын дөрөвдүгээр хавсралт |

# НИЙГМИЙН ЭРҮҮЛ МЭНДИЙН ТУХАЙН ОНЫ АРГА ХЭМЖЭЭНИЙ НЭГДСЭН ТӨЛӨВЛӨГӨӨНИЙ ЖИШИГ ЗАГВАР

**Нийгмийн эрүүл мэндийн чиглэлээр 20.. онд хэрэгжүүлэх арга хэмжээний нэгдсэн төлөвлөгөө**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **№** | **Хууль, эрх зүйн үндэслэлийн зорилт, дугаар** | **Эрүүл мэндийн асуудал эрхэлсэн Засгийн газрын гишүүний баталсан зорилтыг хэрэгжүүлэх арга хэмжээний төлөвлөгөө** | **Арга хэмжээний дагуу хэрэгжүүлэх үйл ажиллагаа** |  **Шаардагдах төсөв болон хэрэгжүүлэх хугацаа /сая төгрөгөөр/**  | **Хэрэгжилтийн түвшин** | **Хөрөнгийн эх үүсвэр** | **Багцын код** | **Тэргүүлэх чиглэлийг үнэлсэн оноо** |
|  **1 дүгээр улирал**  |  **2 дугаар улирал**  |  **3 дугаар улирал**  | **4 дүгээр улирал**  |  **Нийт төсөв**  | **Хариуцах байгууллага** | **Хамтран ажиллах** |
| **ЖИШЭЭ НЬ: Нэг. Нийгмийн эрүүл мэндийн тусламж, үйлчилгээний тухай хуулийн хэрэгжилтийг хангах** |
| **1.1** | **Жишээ нь:** 9.1.Эрүүл мэндийн асуудал эрхэлсэн төрийн захиргааны төв байгууллага нийгмийн эрүүл мэндийн тусламж, үйлчилгээний талаар дараах чиг үүргийг хэрэгжүүлнэ:9.1.2.нийгмийн эрүүл мэндийн тусламж, үйлчилгээний хөгжлийн бодлого, чиглэлийг болон хүний нөөц, тоног төхөөрөмж, технологийн хэрэгцээг тодорхойлж, хэрэгжүүлэх; | Нийгмийн эрүүл мэндийн хүний нөөцийн хөгжлийн хөтөлбөр 2025-2028 он | Нийгмийн эрүүл мэндийн удирдлага **21 хоногийн хугацаанд сургах хөтөлбөр** | 2.0 | 12.4 | 11.4 | 0.0 | **25.8** | НЭМАХҮТ | АШУҮИСЭМХТ | Улсын төсөв |  | 35 |
| Анхан шатны эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт **3 сарын хугацаанд сургах хөтөлбөр** | 90.5 | 87.7 | 86.7 | 0.0 | **264.9** | ЭМХТ | АШУҮИСНЭМАХҮТ | Улсын төсөв |  | 41 |
| Эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт **6 сарын хугацаанд сургах хөтөлбөр** | 95.6 | 1.0 | 91.8 | 0.0 | **188.4** | ЭМХТ | АШУҮИСНЭМАХҮТ | Глобал сан |  | 38 |
| Нийгмийн эрүүл мэндийн ажилтны төрөлжсөн мэргэшлийн сургалт **24 сарын хугацаанд сургах хөтөлбөр** | 5.7 | 245.0 | 244.0 | 0.0 | **494.7** | ЭМХТ | АШУҮИСНЭМАХҮТ | Глобал сан |  | 30 |
| Нийгмийн эрүүл мэндийн тогтолцоо өндөр хөгжсөн орнуудад мэргэжил дээшлүүлэх, чадавхжуулах дунд болон хугацааны сургалтад хамруулах **Сэдэв: Нийгмийн эрүүл мэнд ба эрүүл мэндийн тэгш байдал /3 сарын курс/** | 0.0 | 712.9 | 0.0 | 0.0 | **712.9** | ЭМХТ | ЭМЯНЭМАХҮТ | Глобал сан |  | 27 |
| ................................................. |   |   |   |   | **0.0** |   |   |   |  | 0 |
| **Дэд дүн** | **Нийт 11 арга хэмжээ** | **Нийт 26 үйл ажиллагаа** | **193.8** | **1,059.0** | **433.9** | **0.0** | **1,686.7** |  |  |   |  |   |
| **Хоёр. Монгол Улсын Засгийн газрын 2024-2028 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө** |
| **2.1** | **Жишээ нь:** 2.3.1.2. Хүн амын өвчлөл, нас баралтын тэргүүлэх шалтгааныг бууруулах, эрүүл мэндэд эрсдэл үүсгэж буй хүчин зүйлс, архи, тамхины хэрэглээг бууруулж, гар утсанд суурилсан стратеги (one or two way messaging)-ийн тусламжтайгаар иргэдийн эрүүл мэндийг хамгаалж, идэвхтэй хөдөлгөөн, эрүүл хооллолтыг дэмжинэ. | "Эх, хүүхэд, нөхөн үржихүйн эрүүл мэнд" арга хэмжээг хэрэгжүүлэх |   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
|  |  |  |  |  |  |  |  |  |  |  |
|   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
| "Эрүүл, аюулгүй сургууль" арга хэмжээг хэрэгжүүлнэ. |   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
| .................................................... |   |   |   |   |   | **0.0** |   |   |   |  | 0 |
|   |   |   |   |   | **0.0** |   |   |   |  | 0 |
| **Дэд дүн** | **Нийт 8 арга хэмжээ** | **Нийт 19 үйл ажиллагаа** | **0.0** | **0.0** | **0.0** | **0.0** | **0.0** |   |   |   |  |   |

Жич: Жишээ болгон улаанаар нэмэлт мэдээлэл оруулав.

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын тавдугаар хавсралт |

# НИЙГМИЙН ЭРҮҮЛ МЭНДИЙН ТУХАЙН ОНЫ АРГА ХЭМЖЭЭНИЙ НЭГДСЭН ТӨЛӨВЛӨГӨӨГ ХЭРЭГЖҮҮЛЭХЭД ШААРДАГДАХ ТӨСВИЙГ НАРИЙВЧЛАН ТООЦОХ САНХҮҮГИЙН ЗАГВАР

**Нийгмийн эрүүл мэндийн чиглэлээр 20.. онд хэрэгжүүлэх арга хэмжээний нэгдсэн төлөвлөгөө**

|  |  |  |  |  |  |
| --- | --- | --- | --- | --- | --- |
| **№** | **Арга хэмжээний дагуу хэрэгжүүлэх үйл ажиллагаа** | **Хэрэгжүүлэх үйл ажиллагааны дагуух дэлгэрэнгүй ангилал** | **Улиралд хэрэгжүүлэх ажлын төлөвлөгөө** | **2025 онд хэрэгжүүлэх давтамж** | **Тайлбар** |
| **Хэмжих нэгж** | **Тоо хэмжээ** | **Давтамж** |  **Нэгжийн зардал /Тарифын дагуу/**  |  **Нийт зардал /төгрөг**  |  **1 дүгээр улирал**  |  **2 дугаар улирал**  |  **3 дугаар улирал**  |  **4 дүгээр улирал**  |  **Нийт төсөв**  |
| **ЖИШЭЭ НЬ: Нэг. Нийгмийн эрүүл мэндийн тусламж, үйлчилгээний тухай хуулийн хэрэгжилтийг хангах** |
| 1.1 | Нийгмийн эрүүл мэндийн удирдлага 21 хоногийн хугацаанд сургах хөтөлбөр | Сургалтын хөтөлбөрүүдийг боловсруулах | хүн/өдөр | 2 | 20 | 50,000.0  | 2,000,000.0  | 2,000,000.0  |   |   |   | **2,000,000.0**  |  |
| Эмнэлгийн мэргэжилтний хөгжлийн зөвлөл болон мэргэжлийн салбар зөвлөлөөр хэлэлцүүлэх, зөвшөөрүүлэх, батлуулах | хүн/өдөр | 10 | 2 | 50,000.0  | 1,000,000.0  |   | 1,000,000.0  |   |   | **1,000,000.0**  |  |
| Сургалтын төлбөр | хүн/элсэлт | 30 | 1 | 240,000.0  | 7,200,000.0  |   | 7,200,000.0  | 7,200,000.0  |   | **14,400,000.0**  |  |
| Замын зардал | хүн | 21 | 1 | 200,000.0  | 4,200,000.0  |   | 4,200,000.0  | 4,200,000.0  |   | **8,400,000.0**  |  |
|  | **Дүн** |  |  |  |  | **14,400,000.0**  | **2,000,000.0**  | **12,400,000.0**  | **11,400,000.0**  | **-**  | **25,800,000.0**  |  |
| Анхан шатны эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт 3 сарын хугацаанд сургах хөтөлбөр | Сургалтын хөтөлбөрийг боловсруулах | хүн/өдөр | 2 | 38 | 50,000.0  | 3,800,000.0  | 3,800,000.0  |   |   |   | **3,800,000.0**  |  |
| Мэргэжлийн салбар зөвлөлөөр хэлэлцүүлэх, зөвшөөрүүлэх, батлуулах хурлын зардал | хүн/өдөр | 2 | 10 | 50,000.0  | 1,000,000.0  |   | 1,000,000.0  |   |   | **1,000,000.0**  |  |
| Сургалтын төлбөр  | хүн/элсэлт | 20 | 1 | 960,000.0  | 19,200,000.0  | 19,200,000.0  | 19,200,000.0  | 19,200,000.0  |   | **57,600,000.0**  |  |
| Сургалтын тэтгэлэг, орон байрны зардал | хүн | 15 | 1 | 4,500,000.0  | 67,500,000.0  | 67,500,000.0  | 67,500,000.0  | 67,500,000.0  |   | **202,500,000.0**  |  |
|  | **Дүн** |  |  |  |  | **91,500,000.0**  | **90,500,000.0**  | **87,700,000.0**  | **86,700,000.0**  | **-**  | **264,900,000.0**  |  |
| Эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт 6 сарын хугацаанд сургах хөтөлбөр | Сургалтын хөтөлбөрийг боловсруулах | хүн/өдөр | 2 | 38 | 50,000.0  | 3,800,000.0  |  3,800,000.0  |   |   |   |  **3,800,000.0**  |  |
| Мэргэжлийн салбар зөвлөлөөр хэлэлцүүлэх, зөвшөөрүүлэх, батлуулах | хүн/өдөр | 2 | 10 | 50,000.0  | 1,000,000.0  |   | 1,000,000.0  |   |   | **1,000,000.0**  |  |
| Сургалтын төлбөр | хүн/элсэлт | 15 | 1 | 1,920,000.0  | 28,800,000.0  | 28,800,000.0  |   | 28,800,000.0  |   | **57,600,000.0**  |  |
| Сургалтын тэтгэлэг, орон байрны зардал | хүн | 7 | 1 | 9,000,000.0  | 63,000,000.0  | 63,000,000.0  |   | 63,000,000.0  |   | **126,000,000.0**  |  |
|  | **Дүн** |  |  |  |  | **96,600,000.0**  | **95,600,000.0**  | **1,000,000.0**  | **91,800,000.0**  | **-**  | **б188,400,000.0**  |  |
| Нийгмийн эрүүл мэндийн ажилтны төрөлжсөн мэргэшлийн сургалт 24 сарын хугацаанд сургах хөтөлбөр | Сургалтын хөтөлбөрүүдийг боловсруулах | хүн/өдөр | 3 | 38 | 50,000.0  | 5,700,000.0  | 5,700,000.0  |   |   |   | **5,700,000.0**  |  |
| Эмнэлгийн мэргэжилтний хөгжлийн зөвлөл болон мэргэжлийн салбар зөвлөлөөр хэлэлцүүлэх, зөвшөөрүүлэх, батлуулах | хүн/өдөр | 10 | 2 | 50,000.0  | 1,000,000.0  |   | 1,000,000.0  |   |   | **1,000,000.0**  |  |
| Сургалтын төлбөр | хүн/элсэлт | 20 | 1 | 3,200,000.0  | 64,000,000.0  |   | 64,000,000.0  | 64,000,000.0  |   | **128,000,000.0**  |  |
| Сургалтын тэтгэлэг, орон байрны зардал | хүн | 12 | 1 | 15,000,000.0  | 180,000,000.0  |   | 180,000,000.0  | 180,000,000.0  |   | **360,000,000.0**  |  |
|  | **Дүн** |  |  |  |  | **250,700,000.0**  | **5,700,000.0**  | **245,000,000.0**  | **244,000,000.0**  | **-**  | **494,700,000.0**  |  |
| Нийгмийн эрүүл мэндийн тогтолцоо өндөр хөгжсөн орнуудад мэргэжил дээшлүүлэх, чадавхжуулах дунд болон хугацааны сургалтад хамруулах Сэдэв: Нийгмийн эрүүл мэнд ба эрүүл мэндийн тэгш байдал /3 сарын курс/ | Гадаад албан томилолтын зардал /3 сарын сургалт/ Голлманд улсад өдрийн 210$ | хүн/өдөр | 7 | 90 | 756,000.0  | 476,280,000.0  |   | 476,280,000.0  |   |   | **476,280,000.0**  |  |
| Сургалтын төлбөр /7,300€= 8000$/ Start 03/03/2025 until 06/06/2025 | хүн/удаа | 7 | 1 | 28,800,000.0  | 201,600,000.0  |   | 201,600,000.0  |   |   | **201,600,000.0**  |  |
| Унааны зардал /нисэх онгоц болон такси- 2 талдаа/ | хүн | 7 | 1 | 5,000,000.0  | 35,000,000.0  |   | 35,000,000.0  |   |   | **35,000,000.0**  |  |
|   |  | **Дүн** |  |  |  |  | **712,880,000.0**  | **-**  | **712,880,000.0**  |  **-**  | **-**  | **712,880,000.0**  |  |
|  | **1.1 дэх зорилтын дүн** | **Нийт** |  |  |  |  | **1,166,080,000** | **193,800,000** | **1,058,980,000** | **433,900,000** | **-** | **1,686,680,000.0** |  |

Жич: Жишээ болгон улаанаар нэмэлт мэдээлэл оруулав.

|  |  |
| --- | --- |
|  | Нийгмийн эрүүл мэндийн тусламж, үйлчилгээний багц, төлбөрийн хэмжээ, санхүүжүүлэх, төлбөртэй тусламж, үйлчилгээний төрөл, орлого, хандив тусламжийг зарцуулах журмын зургаадугаар хавсралт |

# НИЙГМИЙН ЭРҮҮЛ МЭНДИЙН ТУХАЙН ОНЫ АРГА ХЭМЖЭЭНИЙ НЭГДСЭН ТӨЛӨВЛӨГӨӨНИЙ ТЭРГҮҮЛЭХ ЧИГЛЭЛИЙГ ҮНЭЛЭХ АРГАЧЛАЛ

|  |  |  |
| --- | --- | --- |
| **№** | **Арга хэмжээний дагуу хэрэгжүүлэх үйл ажиллагаа** | **Тэргүүлэх чиглэлийг үнэлсэн оноо 1-10 оноогоор /Хамгийн бага ач холбогдолтой нь 1 оноо, хамгийн өндөр ач холбогдолтой нь 10 оноо/** |
| **МУЗГҮАХХТ-д тусгайлан заасан арга хэмжээ** | **Нас баралтын тэргүүлэх шалтгаан эсэх** | **Өвчлөлийн тэргүүлэх шалтгаан эсэх** | **Эрүүл мэндийн даатгалын санд үүсгэдэг ачаалал** | **НЭМ-ийн тогтолцоо болон НЭМТҮ-г дэмжигч хүчин зүйл эсэх** | **Урт хугацаанд хэрэгжих шаардлагатай** | **Нийт оноо** |
| **ЖИШЭЭ НЬ: Нэг. Нийгмийн эрүүл мэндийн тусламж, үйлчилгээний тухай хуулийн хэрэгжилтийг хангах** |
| **1.1** | Нийгмийн эрүүл мэндийн удирдлага **21 хоногийн хугацаанд сургах хөтөлбөр** | 3 | 5 | 5 | 4 | 10 | 8 | **35** |
| Анхан шатны эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт **3 сарын хугацаанд сургах хөтөлбөр** | 7 | 5 | 5 | 6 | 10 | 8 | **41** |
| Эрүүл мэндийн байгууллагын нийгмийн эрүүл мэндийн ажилтныг мэргэшил дээшлүүлэх сургалт **6 сарын хугацаанд сургах хөтөлбөр** | 5 | 5 | 5 | 5 | 10 | 8 | **38** |
| Нийгмийн эрүүл мэндийн ажилтны төрөлжсөн мэргэшлийн сургалт **24 сарын хугацаанд сургах хөтөлбөр** | 3 | 3 | 3 | 4 | 10 | 7 | **30** |
| Нийгмийн эрүүл мэндийн тогтолцоо өндөр хөгжсөн орнуудад мэргэжил дээшлүүлэх, чадавхжуулах дунд болон хугацааны сургалтад хамруулах **Сэдэв: Нийгмийн эрүүл мэнд ба эрүүл мэндийн тэгш байдал /3 сарын курс/** | 1 | 5 | 5 | 4 | 10 | 2 | **27** |
| ................................................. |   |   |   |   |   |   | **0** |
| ................................................. |   |   |   |   |   |   | **0** |
| ................................................. |   |   |   |   |   |   | **0** |
| ................................................. |   |   |   |   |   |   | **0** |
| ................................................. |   |   |   |   |   |   | **0** |
| **Хоёр. Монгол Улсын Засгийн газрын 2024-2028 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө** |
| **2.1** |   |   |   |   |   |   |   | **0** |
|   |   |   |   |   |   |   | **0** |
|   |   |   |   |   |   |   | **0** |
|   |   |   |   |   |   |   | **0** |

Жич: Жишээ болгон улаанаар нэмэлт мэдээлэл оруулав.

---оОо---

1. \* 24.6. Монгол Улсын иргэний эрүүл мэндийн тусламж, үйлчилгээний дараах төлбөрийг төр хариуцна:

 24.6.3. халдвар судлалын үйлчилгээ, заавал хийх болон тархвар судлалын заалтаар хийх дархлаажуулалт, халдварт өвчний голомтын ариутгал, халдваргүйтгэл; [↑](#footnote-ref-1)
2. 24.6.4. хуульд өөрөөр заагаагүй бол нийгмийн эрүүл мэндийн тусламж, үйлчилгээ, гамшгийн үеийн эрүүл мэндийн тусламж, үйлчилгээ; [↑](#footnote-ref-2)
3. Эрүүл мэндийн тухай, Нийгмийн эрүүл мэндийн тусламж, үйлчилгээний тухай, Эмнэлгийн тусламж, үйлчилгээний тухай, Эрүүл ахуйн тухай, Сэтгэцийн эрүүл мэндийн тухай, Дархлаажуулалтын тухай [↑](#footnote-ref-3)
4. Боловсролын ерөнхий хууль, Дээд боловсролын тухай, Мэргэжлийн болон техникийн боловсрол, сургалтын тухай, Сургуулийн өмнөх болон бага, дунд боловсролын тухай, Ерөнхий боловсролын сургуулийн хоол үйлдвэрлэл, үйлчилгээний тухай [↑](#footnote-ref-4)